RESOLUCIÓN do 26 de novembro de 2003 pola que se convocan unhas xornadas sobre aspectos xurídico-económicos e fiscais das fundacións.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 02/12/2003

Dentro do plan de actividades da Escola Galega de Administración Pública para o 2003 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas xornadas sobre aspectos xurídico-económicos e fiscais das fundacións, convocatoria que se desenvolverá conforme as seguintes bases:
1. Obxectivos.
O sector das entidades que operan sen ánimo de lucro -as que os anglosaxóns coñecen como non profit
organisations- alcanza unha crecente presencia na vida social e suscita cada vez maior interese entre operadores sociais e económicos, funcionarios, universitarios, profesionais e público en xeral.
Estas xornadas tratan de dar unha visión, ó tempo, técnica e práctica dos aspectos patrimoniais e fiscais que se refiren ás fundacións, á vista da recente regulamentación destas persoas xurídicas na súa lei estatal propia e na lexislación sobre mecenado.
2. Contido.
Trataranse estes temas:
-As fundacións de interese galego.
-A dotación da fundación.
-O réxime do patrimonio fundacional.
-O exercicio de actividades económicas pola fundación.
-O control do protectorado sobre o patrimonio e sobre as actividades económicas da fundación.
-O réxime fiscal das fundacións.
-O réxime fiscal do mecenado a favor de fundacións.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos da Delegación da Consellería da Presidencia, Relacións Institucionais e Administración Pública na Coruña (praza de Pontevedra, s/n, da citada cidade), os días 18 e 19 de decembro de 2003.
5. Inscrición.
-Prazo: remata o martes, día 16 de decembro de 2003.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 17 de decembro, das 8.30 ás 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir
no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente
a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 26 de novembro de 2003.
Domingo Bello Janeiro
Director da Escola Galega de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA